b'\n_START_ARTICLE_\nBrunonas Kalvaitis\n_START_PARAGRAPH_\nBrunonas Kalvaitis (1902 m. lapkri\xc4\x8dio 26 d. Pajevonyje, Pajevonio vals\xc4\x8diuje, Vilkavi\xc5\xa1kio apskrityje \xe2\x80\x93 1960 m. rugs\xc4\x97jo 30 d. Bostone) \xe2\x80\x93 Lietuvos teisininkas, visuomen\xc4\x97s veik\xc4\x97jas, daktaras (1930 m.). Sesuo Al\xc4\x97 Kalvaityt\xc4\x97.\n_START_SECTION_\nBiografija\n_START_PARAGRAPH_\n1928 m. baig\xc4\x97 Lietuvos universiteto Teisi\xc5\xb3 fakultet\xc4\x85, 1929 m. studijavo Taikomosios kriminalistikos mokykloje Romoje, 1930 m. Romos universitete, 1931 m. Kauno karo mokykloje._NEWLINE_1932\xe2\x80\x931944 m. advokatas. 1932 m. d\xc4\x97st\xc4\x97 kriminalin\xc4\x99 psichologij\xc4\x85 Kauno policijos mokykloje. 1932\xe2\x80\x931940 m. Valstyb\xc4\x97s saugumo departamento juriskonsultas. 1935\xe2\x80\x931939 m. ir Pranc\xc5\xabzijos prekybos atstovyb\xc4\x97s bei Italijos pasiuntinyb\xc4\x97s Lietuvoje patar\xc4\x97jas teis\xc4\x97s klausimais._NEWLINE_Atstovavo Lietuvai tarptautiniuose suva\xc5\xbeiavimuose baud\xc5\xbeiamosios teis\xc4\x97s ir kal\xc4\x97jim\xc5\xb3 klausimais 1933 m. Berlyne, 1939 m. Romoje. 1931\xe2\x80\x931940 m. Lietuvos teisinink\xc5\xb3 draugijos narys. 1944 m. emigravo. 1946\xe2\x80\x931949 m. JAV karin\xc4\x97s vald\xc5\xbeios teism\xc5\xb3 Vokietijoje advokatas. 1948\xe2\x80\x931949 m. emigracijoje atkurtos Teisinink\xc5\xb3 draugijos centro valdybos pirmininkas. 1949 m. i\xc5\xa1vyko \xc4\xaf JAV._NEWLINE_1935 m. vienas \xe2\x80\x9eKriminalistikos \xc5\xbeinyno\xe2\x80\x9c steig\xc4\x97j\xc5\xb3 ir redaktorius. 1938 redagavo leidin\xc4\xaf \xe2\x80\x9eKova su piktu radijo bangomis\xe2\x80\x9c. Ra\xc5\xa1\xc4\x97 tarptautinio nusikalstamumo, socialini\xc5\xb3 ir fizini\xc5\xb3 veiksni\xc5\xb3 \xc4\xaftakos nusikalstamumui, \xc4\xaftariam\xc5\xb3j\xc5\xb3 psichologijos tyrimo b\xc5\xabd\xc5\xb3, bausmi\xc5\xb3 grie\xc5\xbetinimo, baud\xc5\xbeiamosios teis\xc4\x97s ir baud\xc5\xbeiamojo proceso tobulinimo, valstyb\xc4\x97s neutralumo klausimais. Bendradarbiavo specialiojoje periodikoje \xe2\x80\x93 \xe2\x80\x9ePolicija\xe2\x80\x9c, \xe2\x80\x9eTeis\xc4\x97\xe2\x80\x9c, \xe2\x80\x9eTeisinink\xc5\xb3 \xc5\xbeinios\xe2\x80\x9c.'